借榻竹庵
作者：陳翊
朝代：宋

paragraphs: 短筇穿秋雲，杳靄雜雨意。
林梢響脫葉，虹影挾夕霽。
安棲一枝禪，靜寄三徑地。
青薜蟠弱龍，紫栗縮寒蝟。
遊息屏百營，偃仰得佳睡。
靖惟天地間，歲月脫如蛻。
三彭伐一真，六鑿紛小智。
居然蝸戰角，在處牛穿鼻。
驅馳赤白丸，百年等兒戲。
豈知閑中天，意到即超詣。
燈光續佛照，石響清夜氣。
願言住庵人，萬事付衲被。
食肉尸陀林，渠自有正味。
但懷不退轉，便到佛地位。
請參詩中禪，一語當千倡。